IZVEDBENI SKLEP KOMISIJE

z dne 3. avgusta 2017

o objavi enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta v Uradnem listu Evropske unije ter sklica na objavo specifikacije proizvoda za ime v vinskem sektorju

(Picpoul de Pinet (ZOP))

(2017/C 253/05)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

Ime „Languedoc Picpoul-de-Pinet“ je bilo do leta 2013 zaščiteno na podlagi členov 51 in 54 Uredbe Sveta (ES) št. 1493/1999 (2) ter člena 28 Uredbe Komisije (ES) št. 753/2002 (3) . Leta 2013 je bilo ime „Languedoc Picpoul-de-Pinet“ z Izvedbeno uredbo Komisije (EU) št. 172/2013 (4) izbrisano iz registra zaščitenih označb porekla in zaščitenih geografskih označb.

Komisija je vlogo v skladu s členom 97(2) Uredbe (EU) št. 1308/2013 preučila in ugotovila, da so pogoji iz členov od 93 do 96, člena 97(1) ter členov 100, 101 in 102 Uredbe (EU) št. 1308/2013 izpolnjeni. Čeprav ime „Picpoul de Pinet“ vsebuje izraz „picpoul“, ki je ime sorte vinske trte, je bilo ugotovljeno, da se je ime tradicionalno uporabljalo na ozemlju zadevne države članice, saj vloga za registracijo sledi izbrisu starega imena „Languedoc Picpoul-de-Pinet“ iz registra zaščitenih označb porekla in zaščitenih geografskih označb. Zato ime „Picpoul de Pinet“ predstavlja označbo porekla v smislu člena 93(2) Uredbe (EU) št. 1308/2013. Vendar morebitna registracija označbe porekla „Picpoul de Pinet“, kot je zahtevana, ne bo preprečevala uporabe imena sorte vinske trte „picpoul“ pri označevanju vin iz grozdja sorte „picpoul“, ki niso proizvedena v skladu s specifikacijo za „Picpoul de Pinet“, če pogoji iz člena 100(3) Uredbe (EU) št. 1308/2013 niso izpolnjeni.

SKLENILA:

Edini člen

Enotni dokument iz člena 94(1)(d) Uredbe (EU) št. 1308/2013 in sklic na objavo specifikacije proizvoda za ime „Picpoul de Pinet“ (ZOP) sta določena v Prilogi k temu sklepu.

V skladu s členom 98 Uredbe (EU) št. 1308/2013 se lahko zaščiti imena iz prvega odstavka ugovarja v dveh mesecih od dne objave tega sklepa v Uradnem listu Evropske unije.

(1) UL L 347, 20.12.2013, str. 671.

(2) Uredba Sveta (ES) št. 1493/1999 z dne 17. maja 1999 o skupni ureditvi trga za vino (UL L 179, 14.7.1999, str. 1).

(3) Uredba Komisije (ES) št. 753/2002 z dne 29. aprila 2002 o določitvi nekaterih pravil za izvajanje Uredbe Sveta (ES) št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja (UL L 118, 4.5.2002, str. 1).

(4) Izvedbena uredba Komisije (EU) št. 172/2013 z dne 26. februarja 2013 o izbrisu nekaterih obstoječih imen vin iz registra, vzpostavljenega v skladu z Uredbo Sveta (ES) št. 1234/2007 (UL L 55, 27.2.2013, str. 20.

PRILOGA

ENOTNI DOKUMENT

„PICPOUL DE PINET“

PDO-FR-N1672

Datum vložitve vloge: 6.1.2014

1. Ime za registracijo

Picpoul de Pinet

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

Picpoul de Pinet

Zaščitena označba porekla „Picpoul de Pinet“ se uporablja samo za mirna suha bela vina.

Vina imajo najmanj 12-odstotni naravni volumenski delež alkohola.

Vsebnost fermentiranega sladkorja za vina, ki se tržijo, ne presega 3 g/l.

Vina z označbo „Picpoul de Pinet“ so izključno bela vina, ki se proizvajajo iz ene same sorte vinske trte, tj. piquepoul blanc.

Vina so svetleče svetlozlate barve, mlada vina imajo zelene odtenke. Vonj je nežen in eleganten ter večinoma cvetličen (lipa, glog) in saden z notami agrumov (grenivka, limona), na koncu pa mineralen.

V ustih je vino uravnoteženo, nežno in sveže z značilno kislo noto, zaradi katere se razlikuje od ostalih belih vin iz regije.

5. Enološki postopki

(a) Osnovni enološki postopki

Enološki postopki

Posebni enološki postopek:

Prepovedana je uporaba koščkov lesa.

Uporaba oglja za enološko uporabo, samostojno ali v mešanici z drugimi pripravki, je prepovedana.

Vina se pridobijo z neposrednim stiskanjem s predhodno maceracijo vsega obranega grozdja ali brez nje.

Predhodna maceracija vsega obranega grozdja se izvede na obranem grozdju, zaščitenem z inertažo.

Postopek gojenja:

Najmanjša gostota zasaditve vinske trte je 4 400 trsov na hektar.

Razmak med vrstami trsov ne sme biti večji od 2,25 metra.

Vsak trs ima na razpolago največ 2,25 kvadratnega metra površine.

Za trto je obvezna uporaba latnika.

(b) Največji donosi

66 hl/ha

6. Opredeljeno območje

Trgatev grozdja, vinifikacija, pridelava in donegovanje vina potekajo na ozemlju naslednjih občin departmaja Hérault: Castelnau-de-Guers, Florensac, Mèze, Montagnac, Pinet in Pomerols.

7. Glavne sorte vinske trte

Piquepoul blanc B

8. Opis povezave

Geografsko območje leži ob obrobju jezera Etang de Thau, blizu Sredozemskega morja na obeh straneh ceste „Via domitia“ med občinami Agde, Pézenas in Sète.

Geološke in pedološke formacije iz krede in pliocena imajo zaobljene reliefe, ki se položno spuščajo prozi jezeru in so večinoma izpostavljeni v smeri od severovzhoda proti jugovzhodu. Vinogradi so terasasto zasajeni ob robu jezera do 100 metrov nadmorske višine. Vinogradi planoto pokrivajo v celoti, na severnem delu geografskega območja pa se prepletajo z borovjem in grmičevjem.

Na geografskem območju je količina letnih padavin nizka, zlasti poleti. Povprečna letna temperatura je visoka. Vodne površine v okolici so odločilne pri uravnavanju temperaturnih razlik: bližina morja in jezera Etang de Thau zmanjšuje letne in dnevne temperaturne amplitude, veter z morja pa poleti preprečuje, da bi podnevi temperature preveč narasle. Naravna divja flora z borovjem in črničevjem ali hrasti, ki porašča pokrajino, kaže na vroče morsko podnebje.

Izpričano je, da vinogradništvo na geografskem območju označbe „Picpoul de Pinet“ obstaja že od rimske dobe, kot kažejo galsko-rimske podeželske vile.

Vinogradi ležijo blizu antičnih pristanišč Agde in Sète in predstavljajo zgodovinsko vinorodno območje ob Sredozemskem morju. Pod imenom „Vignoble de la Marine“ ali „La Marine“ že od antike slovi po belih vinih.

Sorta vinske trte piquepoul B, ki jo je Olivier de SERRES leta 1608 navedel med žlahtnimi kakovostnimi sortami pod imenom „Pique-Poule blanc“, se na tem ugodnem območju dobro prijela; jagode se zlahka ločijo od peclja in običajno se pod podnožje namestijo plošče, kar omogoča pobiranje zelo zrelih jagod. 11. decembra 1945 je bil „Piquepoul de Pinet“ z odlokom razvrščen v kategorijo belih vin Languedoca, 26. novembra 1954 pa je za bela vina geografskega območja priznana označba Appellation d’origine vin délimité de qualité supérieure„Picpoul de Pinet“. Leta 1960 je projekt za združitev 15 označb Appellation d’origine vin délimité de qualité supérieure historiques departmajev Hérault in Aude privedel do priznanja označbe Appellation d’origine vin délimité de qualité supérieure„Coteaux du Languedoc“, pri kateri je naziv Languedoc nosilec zgodovinskih in kulturnih vrednot tega tisočletnega vinogradništva.

Proizvajalci vina z označbo Appellation d’origine vin délimité de qualité supérieure„Picpoul de Pinet“ so se projektu priključili leta 1984. Po priznanju kontrolirane označbe porekla „Coteaux du Languedoc“ leta 1985 se ime „Picpoul de Pinet“ še naprej uporablja, pri čemer je možno kontrolirano označbo porekla dopolniti z dodatno geografsko označbo „Picpoul de Pinet“ (bela vina izključno iz sorte piquepoul B).

Strokovno znanje vinogradnikov se kaže v izbiri območij zasaditve vinogradov, ki pokrivajo le položne parcele s primerno oskrbo tal z vodo in ugodnimi pogoji za ukoreninjanje.

To strokovno znanje se izraža tudi pri izbiri načinov gojenja z izbiro sorte vinske trte z močnimi trsi in nizkim donosom, kratko rezjo (obrezujejo se v kratko rez s tradicionalno kotlasto ali kordonsko obliko royat), uravnavanjem proizvodnje z zmernim donosom, gostoto pri zasaditvi z več kot 4 400 trsi na hektar ter grozdi, ki ob uporabi dosegajo visoko stopnjo dozorelosti.

Kaže se tudi s strogimi določbami glede prevoza obranega grozdja, s katerimi se ohrani kakovost grozdnih jagod s tanko lupino, in z neposrednim stiskanjem obranega grozdja v zaščiteni atmosferi, da se ohranita nežna aroma in uravnoteženost vina.

Da se ohrani genska raznolikost te pomembne sorte z geografskega območja, so proizvajalci vzpostavili klonsko banko, ki je osnova za vse izbrane sadike.

„Picpoul de Pinet“ je belo vino izključno iz sorte piquepoul B, ki je odlično prilagojena na naravno okolje geografskega območja. Padavin na tem območju je malo, vendar pa globoka in porozna tla skupaj z morsko vlago omogočajo optimalno zorenje te pozne sorte vinske trte, kar omogoča, da se razvijejo cvetlične in sadne arome z notami agrumov, ki so na koncu mineralne z značilno kislo noto, zaradi katere se vino „Picpoul de Pinet“ razlikuje od ostalih belih vin iz regije.

Strokovno znanje se izraža hkrati z izbiro območij zasaditve vinogradov in načinov gojenja, ki je pri tej sorti vinske trte z močnimi trsi tradicionalna, in z uravnavanjem proizvodnje, kar omogoča, da grozdi ob uporabi dosegajo visoko stopnjo dozorelosti.

Proizvajalci s skrbjo, ki jo namenjajo prevozu obranega grozda v stiskalnico, tudi ohranjajo nežno aromo in uravnoteženost vina.

9. Bistveni dodatni pogoji

Dodatna geografska označba

Pravni okvir:

Nacionalna zakonodaja

Vrsta dodatnega pogoja:

Dodatne določbe v zvezi z označevanjem

Opis pogoja:

Pri označevanju vin s kontrolirano označbo porekla se lahko navede večja geografska enota „Languedoc“. Velikost črk za to večjo geografsko enoto niti po višini niti po širini ne presega polovične velikosti črk, ki sestavljajo ime kontrolirane označbe porekla.

Dodatne določbe v zvezi z označevanjem

Pravni okvir:

Nacionalna zakonodaja

Vrsta dodatnega pogoja:

Dodatne določbe v zvezi z označevanjem

Opis pogoja:

Vse neobvezne navedbe, katerih uporabo lahko v skladu z določbami Skupnosti urejajo države članice, so napisane s črkami, katerih velikost niti po višini niti po širini ne presega polovične velikosti črk, ki sestavljajo ime kontrolirane označbe porekla.

Območje v neposredni bližini

Pravni okvir:

Nacionalna zakonodaja

Vrsta dodatnega pogoja:

Izjema v zvezi s proizvodnjo na opredeljenem geografskem območju.

Opis pogoja:

Območje v neposredni bližini, opredeljeno z izjemo za vinifikacijo in pridelavo vina, obsega ozemlje naslednjih občin departmaja Hérault: Agde in Marseillan.

Sklic na objavo specifikacije

https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead